open-index/open-wikipedia-markdown huggingface dataset:
Forzas especiais

miniatura|200x200px|Un membro dos Navy SEALs dos Estados Unidos en Afganistán, ano 2002.
miniatura|299x299px|Rangers nun helicóptero MH-6 Little Bird do 160.º Rexemento de Aviación de Operacións Especiais dos Estados Unidos
[miniatura|200x200px|Os GROM de Polonia e os Navy SEALs dos Estados Unidos xuntos nuns exercicios de adestramento en [Gdańsk|Gdansk (Polonia).]]
As **forzas especiais**, **forzas de operacións especiais** ou **forza de elite**, son unidades militares áxiles e versátiles adestradas e formadas para levar a cabo unha serie de tarefas específicas, que van dende as «operacións especiais» dentro dun conflito convencional ás que implican a guerra non convencional. Polo xeral, as forzas especiais teñen unha formación máis ampla e con frecuencia equipos máis avanzados que as forzas convencionais. Adáptanse para operar como forzas asimétricas e son quen de operar de forma independente, ou en apoio directo de calquera das forzas militares convencionais ou doutros elementos gobernamentais. Son activos de alto valor, comandados a nivel estratéxico e que ofrecen importantes resultados non proporcionais co seu reducido tamaño.

Unha unidade de forzas especiais está adestrada para levar a cabo misións de combate de acción directa e indirecta. As operacións de acción directa son operacións ofensivas e cobren un amplo espectro de operacións. As operacións indirectas son habitualmente de recoñecemento, destinadas á obtención de información. Operan sobre a base de grupos pequenos, dependendo da  misión, con grande autonomía.

## Escolla e adestramento 
O proceso de escolla para os homes de operacións especiais é normalmente rigoroso e intensivo. Pode incluír algúns dos seguintes aspectos:
1- Selección:
* Cubrir distancias en carreira con límite de tempo sen equipo.
* Cubrir distancias en marcha con límite de tempo con equipo.
* Cubrir distancias a nado con límite de tempo sen equipo.
* Probas de forza e resistencia aeróbica e anaeróbica.
2- Adestramento:
* Supervivencia en distintos ambientes.
* Tiro con distintos tipos de armas.
* Artes marciais.
* Demolicións.
* Mergullo.
* Paracaidismo.
* Combate de noite.
* Telecomunicacións.
* Planificación de operacións
* Rapel

## Capacidades 
As capacidades principais das forzas especiais inclúen:
* Recoñecemento no espazo de batalla profundo.
* Adestramento e desenvolvemento doutros activos militares e de seguridade.
* Acción ofensiva.
* Preparación do espazo de batalla.
* Apoio á contrainsurxencia a través da participación e apoio da poboación.
* Apoio ás operacións antiterroristas.
* Interrupción de rutas de loxística no espazo de batalla profundo.

## Notas 
## Véxase tamén 
### Bibliografía 
* 
* Breuer, William B. (2001). *Daring missions of World War II*. John Wiley and Sons. .
* Haskew, Michael E (2007). *Encyclopaedia of Elite Forces in the Second World War*. Barnsley: Pen and Sword. .
* 
* Molinari, Andrea (2007). *Desert Raiders: Axis and Allied Special Forces 1940–43*. Osprey Publishing. .
* 
*
Crime

[miniatura|Deseño amosando un home sendo roubado e agredido. O [roubo e a lesión corporal son exemplos de crimes.]]
Un **crime** (do termo en latín *crimen*) ou **delito** é unha ofensa á lei penal dun estado ou doutra autoridade. O crime, así como toda infracción penal, caracterízase pola práctica dunha conduta tipificada pola lei penal como ilícita. Só se consideran crimes as condutas practicadas por humanos.

Nun sentido vulgar, *crime* é un acto que viola unha norma moral. Nun sentido formal, crime é unha violación da lei penal incriminadora. No concepto material, crime é unha acción ou omisión que se prohibe e se procura evitar, ameazándoa con pena, porque constitúe ofensa (dano ou perigo) a un ben xurídico individual ou colectivo. A prohibición de actos como o asasinato, a violación e o roubo é internacional.

Como concepto analítico, o crime pode ser dividido en dúas vertentes: a causalista e a finalística. A teoría causalista da acción (ou Teoría Clásica), observa o crime como un feito tipificado como tal por lei e ilegal. Tal división baséase na premisa de que a culpabilidade é un vínculo subxectivo entre a acción e o resultado de certa conduta e non é considerada como requisito para caracterizar un crime.

Para a teoría finalista da acción, a máis aceptada polos doutrinadores, unha conduta só será considerada criminal se for típica, ilícita e culpábel, unha vez que os motivos e obxectivos subxectivos do axente son analizados e decisivos para a caracterización ou non da infracción. A conduta só será considerada criminal se for recoñecido o dolo na motivación do axente criminoso, ou a culpa, cando a Lei Penal expresamente prever esta posibilidade.

## Notas
José Antonio Malagón Rubio

**José Antonio Malagón Rubio**, máis coñecido como **Josete**, nado o 28 de maio de 1988 en Elx, Alacant, é un futbolista profesional español da canteira do Elche CF  que xoga como defensa central no Club Deportivo Lugo da Segunda División.

## Traxectoria 
Nado en Elx, Alacant, Josete comezou a súa carreira futbolista nas categorías inferiores do principal club da súa cidade, o Elche Club de Fútbol. Na temporada 2007 debuta co filial do equipo, o Elche Ilicitano da Terceira División. Tras 87 partidos, debuta co primeiro equipo da Segunda División o 19 de xuño de 2010, saíndo os oito últimos minutos na vitoria por 4–1 dos ilicitanos á Real Sociedad no Estadio Martínez Valero. Ao ano seguinte asina polo Deportivo Alavés da Segunda División B, onde xoga 15 partidos. Ao ano seguinte ficha polo Zamora, onde permanece até o 31 de decembro de 2012, data na que rescinde o seu contrato para asinar co Cádiz. No equipo andaluz permanece durante catro temporadas, onde xoga un total de 110 partidos e anota 9 goles. O 22 de xaneiro de 2016 deixa aos gaditanos para asinar polo Real Oviedo da Segunda División. Ao finalizar a temporada regresa ao Elche Club de Fútbol, onde xoga 16 partidos na temporada do descenso do equipo á Segunda B. Tras finalizar o seu contrato asina por dúas temporadas co Club Deportivo Lugo.

### Clubs 
## Notas 
## Véxase tamén 
### Ligazóns externas 
* Datos do xogador en bdfutbol.com 
* Datos do xogador en Transfermarkt 
* Datos do xogador en soccerway.com
Tumulto

[miniatura|Desaloxo da [Praza de Neptuno|plaza de Neptuno, Madrid, durante a manifestación *25-S Rodea el Congreso*, 2012.]]
[miniatura|Tumultos en [Australia, 2005.]]
Un **tumulto** é un conflito armado, polo xeral na vía pública, onde se ve alterada a orde pública por medio da violencia. Polo común, ocorre durante unha manifestación. A orixe da violencia é polo xeral difuso e polémico, xa que pode orixinarse de parte da sociedade civil ou de parte das chamadas forzas de seguridade (policía, forzas armadas etc.).

A diferenza con outras expresións violentas do movemento social pode ser maior ou menor. Se os tumultos teñen maior grao de repercusión ou éxito, pódese falar alternativamente de revolta, motín, rebelión ou revolución.

A resposta ante un tumulto adoita ser tarefa da policía, comunmente dos axentes antitumultos, aínda que tamén pode requirir apoio militar. Para controlar as masas enfurecidas adoitan empregarse armas non letais, como canóns de auga, balas de goma, pulverizadores de pementa, porras e gas lacrimóxeno.

Algúns países empregan ataques que poden producir mortes para deter os tumultos, sobre todo se se producen baixo a lei marcial, en casos de guerra. Isto permíteo o dereito militar, sempre e cando non se considere aos civís como obxectivos de forma intencionada. Como consecuencia, adoitan producirse «danos colaterais» (eufemismo para referirse a «vítimas civís»).

## Lista cronolóxica de tumultos importantes 
* 1863: Tumultos de Recrutamento, Nova York, Estados Unidos.
* 1929: Movemento do Catro de Maio, China.
* 1948: Bogotazo, Colombia.
* 1965: Tumultos en Watts, Os Ánxeles, Estados Unidos. 
* 1968: Maio francés.
* 1968: Movemento estudantil de 1968 en México.
* 1969: Tumultos de Stonewall, Estados Unidos.
* 1969: Cordobazo, Arxentina.
* 1981: Tumultos de Brixton, Londres, Reino Unido.
* 1989: Caracazo, Venezuela.
* 1992: Tumultos dos Ánxeles de 1992, Os Ánxeles, Estados Unidos.
* 2000: A Marcha de los Cuatro Suyos, Perú
* 2001: Contracume do G8 en Xénova, Italia.
* 2001: Cacerolazo, Arxentina.
* 2005: Desordes en Belize en 2005.
* 2005: Tumultos de Francia no 2005.
* 2005: IV Cume das Américas, Arxentina.
[miniatura|dereita|Tumultos do 14 de novembro de [2012 en Madrid.]]
* 2005: Tumultos raciais de Sydney (2005), Australia.
* 2006: Tumultos de Dublín (2006), Irlanda.
* 2008: Tumultos no Tíbet de 2008.
* 2011: Tumultos en Inglaterra de 2011.
* 2011: Tumultos en Roma de 2011.
* 2011: Mobilización estudantil en Chile de 2011.
* 2012: Manifestación *25-S Rodea el Congreso* en España de 2012.
* 2014: Euromaidán, Ucraína.
* 2014: Tumultos de Venezuela de 2014.
* 2017: Protestas en México por gasolinazo 2017

## Notas
Eid al-Fitr

[miniatura|250px|[Mesquita do Sultán Ahmed en Istanbul, Turquía.]]
O **Eid al-Fitr** (en árabe: عيد الفطر, en persa: عید فطر, que significan *Festa da ruptura do xaxún*) é unha festividade relixiosa da tradición islámica. Significa a celebración do fin do Ramadán e abarca os tres primeiros días do Shawwal. A noite anterior ao primeiro día desta festa tamén se considera particularmente auspiciosa. Pola mañá pronto, a comunidade en conxunto realiza diferentes oracións e celebra un almorzo que marca o fin do xaxún do mes máis importante para o mundo musulmán.

Os musulmáns celebran esta festa estreando roupa nova. Os homes usan vestimenta branca como símbolo de pureza. O día enteiro é celebrado polos crentes visitando os fogares e comendo pratos especiais cociñados nesa ocasión. Todos sentan xuntos. Por tradición os nenos reciben regalos, as gratificacións e os doces entregados polos seus seres queridos como símbolo de amor. A fórmula para desexar unha feliz festa é "Eid Mubarak!", que significa "bendito Eid!" ou "santa festa!".

## Sunna 
Denomínase *sunna* aos 13 requisitos que os musulmáns deben cumprir durante esta celebración. Formaban parte do costume do profeta Mahoma:

* Vestir segundo a Xaria.
* Bañarse.
* Usar *miswaak* para a hixiene dental e oral.
* Vestir o mellor que se teña.
* Perfumarse o mellor posible.
* Espertar á madrugada.
* Ir o antes posible ao sitio onde se realice a pregaria do Eid.
* Antes de ir débese comer algo doce, como dátiles.
* Dar o *sadaqatul fitr* antes de ir.
* Rezar a pregaria do Eid onde todos o fan. Non se pode rezar na casa, agás causas extremas comprobadas.
* Logo de rezar débese volver á casa por un camiño diferente ao habitual.
* Hai que ir a pé.
* Recitar suavemente o *Takbir* de camiño ao lugar.

## Calendario 
* 3 de marzo de 1995 (1415)
* 20 de febreiro de 1996 (1416)
* 9 de febreiro de 1997 (1417)
* 30 de xaneiro de 1998 (1418)
* 19 de xaneiro de 1999 (1419)
* 8 de xaneiro de 2000 (1420)
* 27 de decembro de 2000 (1421)
* 16 de decembro de 2001 (1422)
* 6 de decembro de 2002 (1423)
* 25 de novembro de 2003 (1424)
* 14 de novembro de 2004 (1425)
* 3 de novembro de 2005 (1426)
* 24 de outubro de 2006 (1427)
* 13 de outubro de 2007 (1428)
* 1 de outubro de 2008 (1429)
* 20 de setembro de 2009 (1430)
* 10 de setembro de 2010 (1431)
* 30 de agosto de 2011 (1432)
* 19 de agosto de 2012 (1433)
* 8 de agosto de 2013 (1434)
* 28 de xullo de 2014 (1435)
* 17 de xullo de 2015 (1436)
* 6 de xullo de 2016 (1437)
* 25 de xuño de 2017 (1438)
* 15 de xuño de 2018 (1439)
* 5 de xuño de 2019 (1440)
* 24 de maio de 2020 (1441)
* 13 de maio de 2021 (1442)
* 2 de maio de 2022 (1443)
* 21 de abril de 2023 (1444)
* 10 de abril de 2024 (1445)

## Notas 
## Véxase tamén 
### Outros artigos 
* Grebeg Syawal

### Ligazóns externas 
* Eid Al-Fitr 2013
Alanna Masterson

**Alanna Masterson**, nada o 27 de xuño de 1988, é unha actriz estadounidense que é coñecida por interpretar a personaxe de Tara Chambler na serie de televisión da AMC *The Walking Dead*.

## Traxectoria 
A súa carreira comezou en 2006, actuando nun episodio de *Malcolm in the Middle* (serie co-protagonizada polo seu irmán Christopher Masterson), interpretando a *Heidi*. Máis tarde, en 2010 obtivo un papel na serie *First Day* interpretando a *Abby* durante 7 episodios.

Masterson interpreta a Tara Chambler na serie de AMC *The Walking Dead*, debutando na cuarta tempada da serie. Masterson foi promovido como personaxe regular da serie na quinta tempada e foi engadida nos créditos principais na sétima tempada. Tivo un papel recorrente na cuarta tempada da serie da ABC *Mistresses*.

## Vida persoal 
O 4 de novembro de 2015, Masterson deu a luz á súa primeira filla, Marlowe, co seu mozo Brick Stowell.

Alanna e os seus irmáns son cienciólogos, e foron introducidos nesa relixión polo seu pai.

## Filmografía 
### Cine 
### Televisión 
## Notas 
## Véxase tamén 
### Ligazóns externas 
*
Tenente

**Tenente**, anteriormente **lugartenente**, é un oficial dun exército, garda nacional ou forza aérea. Polo xeral, está ao mando dunha sección.

## España 
Emprego de oficial propio dos Exércitos de Terra, Aire e do Instituto Armado da Garda Civil que ostenta o mando de unidades de tropa do tamaño dunha sección ou similar. Na Garda Civil pode exercer o mando dun posto principal. Equivale a inspector na policía. Áchase por enriba do alférez (emprego actualmente en desuso, relegado aos aspirantes a oficial e coñecido como alférez cadete) e por debaixo do capitán. Adoita ser o emprego inicial dos integrantes das Escalas de Oficiais por acceso directo, tras cursar cinco anos de estudos nas diferentes Academias ou Escolas militares. A partir da promoción que ingresou nelas en 2010, a finalización destes estudos implicou, ademais do emprego de tenente, unha enxeñaría de grao válida tamén no ámbito civil.

O seu equivalente na Armada é o alférez de navío. A divisa consta de dúas estrelas amarelas de seis puntas sobre fondo de cor variable en función do Exército, caqui/verde (Exército de Terra), azul (Exército do Aire) e verde escuro na Garda Civil.

No ordenamento militar español tamén está contemplada a figura do tenente de complemento. Como o seu nome indica "complementa" aos militares de carreira para cometidos específicos. Asinan un contrato cun prazo determinado, ao final do cal deben abandonar obrigatoriamente as forzas armadas. A súa formación é bastante máis curta que a dos militares de carreira, pero esíxelles titulación universitaria previa.

Ficheiro:10ej.png|Divisa de tenente do Exército de Terra.
Ficheiro:7in.png|Divisa de tenente da Infantería de Mariña.
Ficheiro:Captain general of the Air Force 10ab.png|Divisa de tenente do Exército do Aire.
Ficheiro:8ci.png|Divisa de tenente da Garda Civil.

## Notas 
## Véxase tamén 
### Outros artigos 
* Tenente 1°
Comandante

O rango militar de **comandante** ou **maior** é o inmediatamente inferior ao de tenente coronel e inmediatamente superior ao de capitán.

Polo xeral comanda un batallón. Na mariña de guerra é o grao equivalente a capitán de corveta.

## España 
[miniatura|dereita|145px|Escudo da [Escola Interarmas, destinada aos comandantes do Exército Español.]]
En España coñécese como comandante e ten como distintivo do seu rango unha estrela de oito puntas.

Ficheiro:8ej.png|Divisa de comandante do Exército de Terra.
Ficheiro:5in.png|Divisa de comandante da Infantería de Mariña.
Ficheiro:Captain general of the Air Force 8a.png|Divisa de comandante do Exército do Aire.
Ficheiro:6ci.png|Divisa de comandante da Garda Civil.

## Noutras linguas 
En inglés e en alemán, este rango escríbese con «iota»: *major*. A pronunciación é diferente en cada unha desas dúas linguas.

## Notas
Capitán

Co nome de **capitán** denomínase á persoa que está á fronte, encabeza, dirixe, goberna ou representa un grupo. Etimoloxicamente, o termo parece provir do latín *capitanus*, 'xefe', que derivaría, á súa vez, do tamén termo latino *caput*, 'cabeza', e este do indoeuropeo *kaput*, con igual significado. Existe a figura de capitán en contextos diversos e con características bastante diferenciadas.

Nos diferentes corpos militares, un capitán é o maior oficial de rango intermedio. O grao de capitán é inmediatamente inferior ao de maior e inmediatamente superior ao tenente, normalmente están ao mando de compañías militares (70-250 soldados). Nos corpos de Mariña, nalgúns países, o rango equivalente a capitán é o de tenente de navío, mentres que o de capitán de navío é equivalente ao de coronel nos exércitos de terra ou aire.[miniatura|[Sir John Franklin (1786–1847), capitán inglés e explorador do Ártico.|centro]]
## Notas 
## Véxase tamén 
### Ligazóns externas 
* Capitán dos terzos españois
Almirante

[miniatura|dereita|Divisas de almirante da [Armada Española.]]
**Almirante** é un grao militar da mariña de guerra que equivale ao de xeneral.

## Etimoloxía 
A palabra «almirante» vén do árabe *amir* ('comandante'), á que se lle engade *al-bahr* ('do mar'). Parece que foron os sicilianos, na encrucillada entre o mundo musulmán e cristián, os que uniron os dous termos para quedar en almirante. A primeira dignidade de almirante créase por san Fernando e dicíase almirante de Castela homólogo de «almirante de Aragón». Despois Afonso X revestiuna de maior poder e atribucións. No século XIII noméase primeiro almirante de Castela a D. Ramón de Bonifaz.

## Historia 
En España, Fernando III foi quen creou esta dignidade e despois Afonso X o Sabio revestiuna con maior poder e atribucións.

Restabeleceu esta dignidade Filipe V en favor do seu fillo o infante Filipe, pero non podendo este desempeñala por acharse ausente nos estados de Parma, Plasencia e Guastalla, declarou Fernando VI que deixaba de provela por entón e permaneceu suspensa efectivamente ata que en real cédula de 7 de febreiro de 1807 serviuse conferila Carlos IV a Manuel Godoy. Non estivo en pé por espazo de moito tempo; pero Fernando VII volveu resucitala en decreto de 25 de xullo de 1814 a favor do seu tío o infante Antonio Pascual de Borbón e mediante outro decreto de 22 de decembro de 1818 decidiu suprimila.

## Uso 
En sentido amplo, é o termo empregado para designar os oficiais xenerais na maioría das armadas. En sentido estrito, é o emprego equivalente ao de tenente xeneral dos Exércitos de Terra e Aire.

Durante a segunda guerra mundial, en Alemaña, existían os graos de almirante xeneral (*Generaladmiral*) e de grande almirante (*Grossadmiral*).

### España 
Os graos son, de menor a maior:
* 60px Contraalmirante (OF-6)
* 60px Vicealmirante (OF-7)
* 60px Almirante (OF-8)
* 60px Almirante xeneral (OF-9)
* 60px Capitán xeneral da Armada (OF-10)

## Notas
Oficial (forzas armadas)

O termo **oficial** corresponde á carreira, categoría ou nivel, que os efectivos ostentan desde o rango ou grao desde alférez ou subtenente ata xeneral, capitán xeneral ou mariscal de campo, das forzas armadas ou as forzas de seguridade dunha nación; que adquiren ao finalizaren os seus estudos nas respectivas Escolas de Oficiais de cada país ou ao ascenderen por antigüidade ou mérito, xa sexa o gañado en combate ou en tempo de paz. Os oficiais diferéncianse entre si polo grao e a posición que ocupan dentro do seu rango xerárquico.

Os oficiais teñen como tarefa principal executar, conducir e liderar as diversas operacións levadas a cabo nas súas respectivas institucións, xa sexa en tempos de paz ou de guerra.

O oficial ten unha formación diferente e cunha posición superior ao suboficial no grao de mando.

## España 
### Exército de terra 
Persoal militar cuxa categoría é superior á de suboficial e inferior á de xefe. Nos exércitos españois de Terra e Aire consta dos seguintes rangos, de menor a maior categoría:

;Oficiais
* Alférez 
* Tenente
* Capitán

;Oficiais Superiores
* Comandante
* Tenente Coronel
* Coronel

;Oficiais Xenerais
* Xeneral de Brigada
* Xeneral de División
* Tenente Xeneral
* Xeneral de Exército
* Capitán Xeneral (en España o rango de Capitán Xeneral está reservado para o Rei)

### Armada 
Na Armada Española os rangos son:

* Alférez de Fragata
* Alférez de Navío
* Tenente de Navío

## Notas 
## Véxase tamén 
### Outros artigos 
* Rango (militar)
* Suboficial
Shah Rukh Khan

**Shah Rukh Khan** (en ; en ), nado como **Shahrukh Khan** en Nova Deli o 2 de novembro de 1965, tamén coñecido como **SRK**, é un actor, produtor e personalidade da televisión india. Coñecido polos medios de comunicación como o "Baadshah de Bollywood", "Rei de Bollywood" ou "Rei Khan", apareceu en máis de 80 filmes de Bollywood, gañou numerosos premios e galardóns, incluíndo 14&nbsp;Premios Filmfare. Khan ten unha fama significativa en Asia e na diáspora india de todo o mundo. En termos de audiencia e recadación, foi descrito como unha das estrelas de cine máis exitosas do mundo.

Khan comezou a súa carreira con aparicións en numerosas series de televisión a finais da década de 1980. Fixo o seu debut nun filme de Bollywood en 1992 con *Deewana*. Ós comezos da súa carreira, Khan era recoñecido por interpretar papeis de malvados nos filmes *Darr* (1993), *Baazigar* (1993) e *Anjaam* (1994). Acadou a fama despois de protagonizar filmes romántico, como *Dilwale Dulhania Le Jayenge* (1995), *Dil To Pagal Hai* (1997), *Kuch Kuch Hota Hai* (1998), *Mohabbatein* (2000) e *Kabhi Khushi Kabhie Gham...* (2001). Despois, acadou o recoñecemento da crítica pola interpretación dun alcohólico en *Devdas* (2002), un científico da NASA en *Swades* (2004), un adestrador de hóckey en *Chak De! India* (2007) e un home con síndrome de Asperger en *My Name Is Khan* (2010). Os seus filmes máis exitosos son as comedias *Chennai Express* (2013) e *Happy New Year* (2014). Moitos dos seus filmes tocan temas sobre a identidade nacional india e as conexións coas comunidades da diáspora, ademais de temas de diferenzas raciais, sociais e relixiosas. Polas súas achegas ó mundo do cine, o Goberno da India honrouno co Padma Shri, e o Goberno de Francia coa Orde das Artes e as Letras e Lexión de Honra.

## Véxase tamén 
### Ligazóns externas 
*
Soldado raso

O **soldado raso** ou **peón**, é aquel membro das forzas armadas, que xa ingresou e é efectivo, pero que ocupa o rango máis baixo despois de recruta na cadea de mando.

De feito, non ten ninguén ao seu mando. En España, denomínaselle simplemente "soldado", aínda que a denominación de soldado raso se entende mellor.

É o elemento básico dos exércitos, e da súa preparación depende, en gran parte, a eficacia das forzas armadas.

Na Armada, salvo no corpo de Infantaría de Mariña, en lugar de soldados existen mariñeiros. O seu xefe máis inmediato é o cabo. Ambos, cabo e soldado, forman parte da tropa.

## Notas
Soldado

Un **soldado**, no seu sentido máis xeral, é un individuo que se alistou, voluntariamente ou en cumprimiento dun servizo militar obrigatorio, nas forzas armadas dun país soberano, recibindo adestramento e equipo para defender a devandito país e os seus intereses. Na súa condición de membro de devanditas forzas armadas, convértese nun militar organizado no exército. Dentro do exército divídense os grupos de soldados xeralmente en *corpos* ou *armas* de distintas denominacións, tales como infantaría, mariñeiría, artillaría, cabalaría etc).

O termo **soldado** refírese tamén a un rango, xeralmente o máis baixo en graos (coñecido tamén como *soldado raso*).

Un soldado non é necesariamente un combatente. Aínda que todos os soldados reciben algún tipo de adestramento de combate básico, moitos realizan servizos en posicións distintas ás de combate (como por exemplo, administrativo, en tarefas loxísticas, ou de investigación e desenvolvemento).

## Historia 
O servizo militar foi tradicionalmente obrigatorio para os homes. Na antiga Grecia, Esparta constituíu un claro exemplo de sociedade militarizada xa que os varóns libres recibían un forte adestramento desde nenos e toda a súa vida estaba comprometida coa milicia. O exército romano foi un dos primeiros en encadrar soldados profesionais de forma permanente.

A maioría dos países posúe un exército, xa sexa profesional (Estados Unidos), con soldados de substitución, é dicir, procedentes dun recrutamento obrigatorio (Rusia) ou combinando ambos os sistemas. Algúns exércitos admiten mulleres nas súas filas. En Israel, o servizo militar é obrigatorio para ambos os sexos. Hai algúns países sen Forzas Armadas, como Costa Rica e Panamá, que basean a defensa da súa integridade territorial nun sistema de alianzas e tratados internacionais.

## Soldado romano 
En tempos da República romana e con anterioridade á época de Cayo Mario, os costumes familiares respecto aos fillos que algún día serían soldados eran os seguintes:
* Aos 17 anos, o pai regaláballe ao fillo unha cota de malla, un casco, unha espada, un puñal e unhas esporas.
* A nai regaláballe as *caligae*, a funda para o escudo, o macuto, un penacho de crinas e o *sagum* ou capa militar.
* As irmás, se as había, tecían os calcetíns e confeccionaban seis ou sete túnicas.

Estes regalos eran para toda a vida e, se se conservaban en bo estado, formaban parte da herdanza.

## Notas 
## Véxase tamén 
### Outros artigos 
* Infantaría
* Artillaría
* Forzas Armadas
* Soldado raso
* Mercenario
Rebelión

[miniatura|*"Rebelión para unha esperanza"* do [artista mexicano Mauricio García Vega.]] 
Unha **rebelión** é, na maioría dos casos, unha manifestación de rexeitamento á autoridade. Isto pode variar desde a desobediencia civil ata un intento organizado e armado de destruír a autoridade estabelecida. O termo tamén se usa para facer referencia  á resistencia armada dun grupo insubordinado fronte a un goberno estabelecido. Aqueles quen participan nunha rebelión, son denominados *rebeldes*.

Un termo similar é o de sedición, que se entende como un grao menor de rebelión. O motín pode entenderse, en termos militares e mariños, como unha rebelión localizada nunha unidade ou barco, pero tamén como un termo máis xenérico. Os conceptos ou termos que teñen un contido semántico máis amplo son os de revolta ou levantamento.

## Notas 
## Véxase tamén 
### Outros artigos 
* Dereito á resistencia
* In absentia 
* Rebeldía
* Rebelión militar
* Rebelión cívico-militar

### Ligazóns externas 
* “Las nuevas insurgencias. Análisis de un fenómeno estratégico emergente”, Anuario de Derecho Internacional, Vol. XXIV, (2008), pp. 271-298 por Javier Jordán
Lingua maia clásica

O **maia clásico** foi o membro rexistrado máis antigo da familia de linguas maias. É a lingua principal documentada nas inscricións precolombianas da era clásica da civilización maia.

## Relacións lingüísticas 
[esquerda|200px|miniatura|Xenealoxía das linguas maias. O maia clásico podería identificarse como o proto-ch'ol ou [protolingua|"lingua nai común" do ch’ol, o ch’olti’, o ch’orti’ e o maia chontal (azul mariño, no esquema).]]
O maia clásico é un descendente directo do protomaia (como o son tamén o huasteco e o iucateco) e o devanceiro común da póla cholana das linguas maias. Descendentes contemporáneos do maia clásico inclúen o ch’ol e o ch’orti’. Os falantes contemporáneos do ch’ol e o ch’orti’ poden entender moitas palabras en maia clásico.

## Sistema de escrita 
[miniatura|250px|Parte dunhas inscricións en [Palenque, Chiapas|Palenque.]]

O maia clásico é a principal lingua documentada do sistema de escrita empregado polos maias precolombianos, e está especialmente representada nas inscricións glíficas das rexións de terras baixas do período entre os anos 200 e 900. A escrita maia ten algunhas semellanzas de función (pero non está relacionado) con outros sistemas de escrita logosilábica como a sumerio-acadia cuneiforme, nos cales se emprega unha mestura de sinais logográficos e silábicos (grafemas). O *corpus* de grafemas da escrita componse dun núcleo de sinais silábicos que reflicten a fonoloxía da lingua maia clásica falada na rexión nese período, que se mesturaron ou complementaron cun maior número de logógrafos. Así, as expresións do maia clásico puideron escribirse nunha variedade de formas, xa sexa como logogramas, ideogramas con complementos fonéticos, logogramas con sílabas, ou utilizando unha combinación puramente silábica. Por exemplo, nun patrón común moitas raíces de verbos e substantivos danse por logógrafos, mentres que os seus afixos gramaticais foron escritos de forma silábica, ó igual que a escrita xaponesa moderna.

## Gramática 
Na súa tipoloxía básica, o maia clásico é verbo-suxeito-obxecto e ergativa, ó igual que as demais linguas maias. Sendo polisintética, emprega tanto o prefixo como o sufixo para amosar a función gramatical. Os substantivos non flexionan por caso ou xénero. Existe tamén unha clase completa de intransitivos que transmiten a posición espacial do obxecto. Ademais, a lingua emprega palabras contables ó cuantificar os substantivos, e utiliza un sistema de numeración vixesimal.
Os verbos non se conxugan segundo o tempo, senón que son alterados semanticamente por unha serie de partículas de aspecto.

## Véxase tamén 
### Bibliografía 
* 
*
Axolote

O **axolote** (do ; *Ambystoma mexicanum*) é unha especie de urodelo, estreitamente relacionada co *Ambystoma tigrinum*. Malia que o axolote é coñecido coloquialmente como "peixe camiñante", non é un peixe, senón un anfibio. A especie é orixinaria de numerosos lagos, como o  lago Xochimilco preto da Cidade de México. Os axolotes son infrecuentes entre os anfibios xa que alcanzan a madurez sen pasar por un proceso de metamorfose. No canto de desenvolveren pulmóns e viviren en terra, os adultos permanecen na auga e teñen galadas externas.

## Notas 
## Véxase tamén 
### Bibliografía 
*Follow the Eggs, Hatchlings and Juveniles
*Mating Dance and Laying Eggs
*Follow the Eggs and Hatchlings (2nd Batch)
Lingua náhuatl clásica

O **náhuatl clásico** (tamén coñecido sinxelamente como **azteca** ou **náhuatl**) é unha das variedades do náhuatl, falada no val de México e no México central como *lingua franca* no tempo da conquista do Imperio Azteca no século XVI. Durante os século seguintes, foi amplamente substituído polo castelán e evolucionou nas linguas nahuas modernas. Malia que está clasificada como unha lingua morta, o náhuatl clásico sobreviviu a través de multitude de fontes escritas transcritas polos pobos nahuas e os españois en alfabeto latino.

## Notas
Xeneral

**Xeneral** é un rango militar. Atópase na cima da xerarquía castrense, sobre os oficiais superiores (comandante/maior, tenente coronel, coronel), os oficiais (alférez/subtenente, tenente, capitán; na Armada: alférez de fragata, alférez de navío e tenente de navío, respectivamente), os suboficialis e os soldados ou mariñeiros.

Un xeneral está ao mando dunha unidade militar máis grande que un rexemento, como pode ser a brigada, división, corpo, exército, grupo de exércitos ou a totalidade das forzas armadas dun país. Nalgúns casos o nome do rango do xeneral inclúe o tipo de unidade que manda, xeneral de brigada, xeneral de división, xeneral de corpo de exército ou xeneral de/do Exército. Á cabeza do xeneralato están determinados graos, dependendo da nación e historia, que a maioría das veces aínda que estean contemplados nos seus graos, non están activos, como mariscal, capitán xeneral, xeneral dos exércitos ou xeneralísimo.

## España 
En España, as forzas armadas, cuxa xefatura corresponde a un Estado Maior, divídense en Exército de Terra, Armada e Exército do Aire.

Dentro da organización do Exército, tanto de Terra como do Aire, existen diferentes *empregos* ou *graos*, que se encadran nas categorías de tropa (ou mariñeiría no caso da Armada), suboficiais, oficiais, oficiais superiores e oficiais xenerais. Na cúpula destes últimos, atópanse os xenerais, que en España se dividen en xeneral de brigada (OF-6), xeneral de división (OF-7), tenente xeneral (OF-8), xeneral de Exército (ou xeneral do Aire) (OF-9) e capitán xeneral (OF-10); na Armada estes graos equivalen respectivamente aos de contraalmirante, vicealmirante, almirante, almirante xeneral e capitán xeneral.

Os empregos de xeneral de exército, xeneral do aire e almirante xeneral osténtanos aqueles oficiais xenerais que son Xefe de Estado Maior do Exército (JEME), Xefe de Estado Maior do Exército do Aire (JEMA), Xefe de Estado Maior da Armada (AJEMA) ou Xefe de Estado Maior da Defensa (JEMAD). Aínda que o cargo de Xefe de Estado Maior é temporal, o emprego de Xeneral de Exército é permanente. Excepcionalmente poden ocupar algún outro cargo de gran responsabilidade, o director do CNI actual foi JEMAD anteriormente.

O grao máximo do xeneralato é o de capitán xeneral e osténtao unicamente o rei como mando supremo das Forzas Armadas de España, e, ocasionalmente outros xenerais a quen se concede honorificamente tal emprego, como ao xeneral Gutiérrez Mellado ou ao avó do rei, Juan de Borbón, conde de Barcelona, e Juan III para os monárquicos durante a ditadura do xeneral Franco.

## Notas
Pobo muskogee

Os **muskogee**, tamén coñecidos como **creek** e **confederación creek**, son un grupo de pobos indíxenas das terras boscosas do sueste dos Estados Unidos. **Mvskoke** é o seu autónimo. Orixinarios de Tennessee, Xeorxia, Alabama e o norte de Florida, os muskogee foron forzados a trasladarse a comezos do século XIX ó Territorio indio (actual Oklahoma), Alabama, Luisiana e Texas. As súas linguas, o muskogee e o mikasuki, pertencen á póla oriental das linguas muskogees.

Os muskogee son descendentes dos pobos da cultura do Mississippi, que construíron montículos nas distintas xefaturas rexionais localizadas ó longo do val do río Mississippi e os seus afluentes. Os primeiros exploradores españois encontráronse cos devanceiros dos muskogee cando visitaron as xefaturas da cultura do Mississippi a mediados do século XVI.

Os muskogee foron os primeiros nativos americanos en ser considerados "civilizados" baixo o plan de George Washington. No século XIX, os muskogee eran coñecidos como unha das "cinco tribos civilizadas", xa que integraran numerosas prácticas culturais e tecnolóxicas traídas polos europeos. Influenciados polas interpretacións proféticas do cometa de 1811 e un terremoto, as vilas altas dos muskogee, apoiados polo líder shawnee Tecumseh, comezaron a resistir ós europeos americanos. As divisións internas coas vilas baixas que deveron na guerra creek, (1813–1814) e provocaron unha guerra civil entre as nacións muskogee. As bandas creek do norte loitaron na guerra de 1812 contra os Estados Unidos, mentres que as bandas creek do sur permaneceron aliadas ós Estados Unidos. O xeneral Andrew Jackson viu a oportunidade de empregar esta rebelión como unha excusa para loitar contra tódolos creek unha vez que o alzamento dos creek do norte foi sufocado coa axuda dos creek do sur. O resultado foi o debilitamento da nación creek e a cesión forzada de terras ós Estados Unidos. Durante o deportación de indios da década de 1830, moitos muskogee foron obrigados a trasladarse ó territorio indio.

## Notas 
## Véxase tamén 
### Outros artigos 
* Sendeiro das bágoas
Lingua nez perce

A **lingua nez perce** ou '''niimi'ipuutímt'* é unha lingua sahaptiana relacionada cos numerosos dialectos do sahaptin. O nome "nez perce" provén do francés "nariz furada," malia que os nez perce (que se chaman a si mesmo *niimíipu'', "o pobo") non practican esta decoración. Isto puido deberse a unha confusión entre os franceses, que estaban rodeados de tribos que practicaban este acto. O nez perce está clasificado como en perigo crítico polo Libro Vermello das Linguas Ameazadas da UNESCO.

## Notas 
## Véxase tamén 
### Ligazóns externas
Space Flyer Unit

**Space Flyer Unit**, coñecido tamén polo seu acrónimo *SFU*, foi un satélite artificial da axencia espacial xaponesa NASDA lanzado o 18 de marzo de 1995 mediante un foguete H-II desde o Centro Espacial de Tanegashima xunto co satélite meteorolóxico GMS 5.

## Características 
SFU levaba a bordo varios experimentos de materiais e biolóxicos para facer en microgravedade e un telescopio espacial para as lonxitudes de onda do infravermello, o primeiro deste tipo posto en órbita polo Xapón. O telescopio tiña unha abertura de 15&nbsp;cm e podía observar no rango de lonxitudes de onda entre 1 e 1000 micrómetros, de interese para o estudo do medio interestelar, estrelas cara ao final da súa vida e o po interplanetario.

SFU foi recuperado en órbita polo transbordador espacial Endeavour na misión STS-72 o 13 de xaneiro de 1996.

## Véxase tamén 
### Outros artigos 
*H-II

## Notas
Comunidade virtual

Denomínase **comunidade virtual** ou **comunidade dixital** a aquela comunidade cuxos vínculos, interaccións e relacións teñen lugar, non nun espazo físico senón nun espazo virtual como Internet. As comunidades virtuais fórmanse a partir de intereses similares entre un grupo de persoas. Organízanse e levan a cabo a partir de obxectivos en específico. Pode ser de calquera tema, non hai restricións. As comunidades saben que son redes, evolucionan deste xeito, ampliando os membros, diversificándose entre si, nacen no ciberespazo.

O termo de comunidade virtual foi utilizado por primeira vez por Howard Rheinhold, no seu libro *The Virtual Community: Homesteading on the Electronic Frontier*, escrito en 1994.

## Obxectivos 
Os obxectivos principais da comunidade virtual son os seguintes:
* Intercambiar información (obter respostas correctas)
* Ofrecer apoio (empatía, expresar emoción)
* Conversar e socializar de maneira informal a través da comunicación simultánea
* Debater, normalmente a través da participación de moderadores.

## Tipos 
Hai diferentes tipos de comunidades virtuais:
* Foros de discusión
* Redes sociais (Facebook, Twitter)
* Correo electrónico e grupos de correo electrónico
* Grupos de noticias
* Vídeo Conferencias
* Chat
* Dimensión de Usuario Múltiple: é un sistema que permite aos seus usuarios converterse no personaxe que desexen e visitar mundos imaxinarios nos que participar xunto a outros individuos en xogos ou outro tipo de actividade.
* Xestores de contido
* Sistemas Peer to Peer (P2P)
* BBS (sistema de taboleiro de anuncios)
E ademais das de carácter informático, existen as que se enlazan a través doutros medios:
* **Caixas de chat** populares a inicio dos 90, consistían nunha central telefónica na que coincidían varios usuarios.
* ** Comunidades de radioaficionados**, tan antigas como o mesmo invento e vixentes aínda en canles de radio aberta e intercambian información sen estar fisicamente no mesmo sitio.
* ** Televisivas**, xeralmente cun programa como anfitrión que concentra os contactos dos membros e intercambia con eles a través da emisión televisiva.

## Aspectos a considerar 
A continuación móstranse cales son os principais aspectos a considerar para alcanzar o máximo desenvolvemento das iniciativas empresariais sustentadas en comunidades virtuais
* Unha comunidade virtual aséntase sobre 2 alicerces fundamentais: a comunicación e un desexo de relación entre os membros con intereses comúns
* Medir o éxito
* Fortalecer o sentimento de comunidade
* Analizar necesidades
* Fomentar a autoxestión
* Minimizar o control
* Especializar papeis
* Estrutura tecnolóxica

## Beneficios que achegan e outros varios 
Os principais beneficios que achegan as comunidades virtuais nos negocios son os seguintes:
* Branding
* Mercadotecnia de relacións
* Redución de custos
* Provisión de ingresos
* Desenvolvemento de novos produtos
* Introdución de novos produtos
* Creación de barreiras á entrada
* Adquisición de novos clientes
* Cibercultura

## Notas
Pobo nez perce

Os **nez perce** (autónimo: **Niimíipu** en lingua nez perce) son un pobo indíxena das chairas que vive na rexión do noroeste do Pacífico, nos Estados Unidos de América, que se atopa na meseta de Columbia. Están federalmente recoñecidos como a **tribo nez perce** e goberna a súa propia reserva en Idaho. É unha das cinco tribos recoñecidas federalmente no estado.

Segundo os antropólogos, os nez perce descenden da cultura da antiga cordilleira, que se trasladou ó sur dende as Montañas Rochosas e ó oeste, onde a tribo se uniu. O nome "nez perce" era o nome que os chinook lles deron ós exploradores franceses, que significa "piercing do nariz," mais só os chinook usaban esta forma de decoración.

## Notas 
## Véxase tamén 
### Outros artigos 
* Appaloosa
Guerra convencional

A **guerra convencional** é un tipo de guerra que se realiza utilizando teorías, medios, estratexias e tácticas tradicionais, no contexto dun conflito armado entre dous ou máis estados abertamente hostís. As forzas de ambos bandos quedan ben definidas, adoitan combater en campos de batalla definidos e loitan con armamento cuxo obxectivo primordial é o exército inimigo e as súas infraestruturas. Normalmente, o termo *guerra convencional* exclúe o uso de armas de destrución masiva e especificamente o uso de armas nucleares.

En xeral, o propósito da guerra convencional é debilitar ou destruír as forzas militares do inimigo, para negarlle a posibilidade de seguir combatendo e obrigar á súa dirixencia política a renderse. Con todo, pode darse que algún dos bandos utilice tácticas non convencionais para forzar a capitulación. Este feito, e o enorme poder dalgunhas armas convencionais contemporáneas, fan que o límite entre guerra convencional e outros tipos de guerra poida ser difuso.

## Véxase tamén 
### Outros artigos 
* Guerra acoirazada
* Guerra aérea
* Defensa antiaérea
* Guerra
* Guerra de trincheiras
* Guerra de guerrillas
Invasión

Unha **invasión** é unha acción militar que consiste na entrada das forzas armadas dunha entidade xeopolítica no territorio controlado por outra entidade semellante, normalmente co obxectivo de conquistar o territorio ou cambiar o goberno estabelecido. Unha invasión pode ser a causa dunha guerra, pode usarse como parte dunha estratexia maior para terminar unha guerra ou pode constituír unha guerra completa en si mesma.

O termo adoita connotar un esforzo estratéxico de considerable magnitude. Xa que os obxectivos dunha invasión adoitan ser a grande escala e a longo prazo, necesítanse moitas forzas para manter un territorio e protexer os intereses da entidade invasora. En xeral, as infiltracións tácticas máis pequenas non se consideran invasións e normalmente clasifícanse como escaramuzas, saídas, asasinatos selectivos ou recoñecementos ofensivos. Por definición, unha invasión é un ataque levado a cabo por forzas externas. Por tanto, as rebelións, guerras civís, golpes de estado, democidios ou outros actos de opresión non se consideran invasións.

## Invasión como agresión 
Tras a segunda guerra mundial, reuniuse un tribunal de Núremberg para procesar aos oficiais da Alemaña nazi por crimes de guerra. Nese contexto, o concepto de «invasión» abstraeuse en principio como «agresión», para facer referencia á propia hostilidade como violación dos principios do civismo ou da lei internacional. Alemaña empezara unha campaña de ofensivas que incluía a invasión de case todos os países veciños de Europa, incluíndo a Polonia, Francia e a Unión Soviética. De acordo co tribunal, unha agresión é:

Faise referencia a este principio nos Principios de Núremberg que, en paralelo coas Convencións de Xenebra, están incluídos na Carta das Nacións Unidas.

## Historia 
A evidencia arqueolóxica indica que as invasións foron frecuentes desde a prehistoria. Na antigüidade, antes das comunicacións por radio e o transporte rápido, a única maneira de asegurarse uns reforzos suficientes era mover os exércitos como unha única forza masiva. Isto, pola súa propia natureza, conduciu ata a estratexia da invasión. Coas invasións viron os intercambios culturais no goberno, a relixión, a filosofía e a tecnoloxía, que moldearon o desenvolvemento de gran parte do mundo antigo.

## Notas 
## Véxase tamén 
### Outros artigos 
* Agresión
* Combate
* Conflito
* Fortificación
* Ocupación militar
* Soberanía
Reparacións de guerra

As **reparacións de guerra** son pagamentos monetarios impostos polo vencedor ao vencido para cubrir os danos e perdas causados durante unha guerra. Xeralmente, este termo fai referencia ao traspaso de bens ou de sangue e non á anexión de territorios.

## Críticas 
Historicamente as críticas principais das reparacións de guerra foron:
* Que só hai medidas punitivas en contra do pobo do lado perdedor, máis que en contra dos lados belixerantes, que pode ser o lado que xustamente debería facer as reparacións.
* En moitas instancias, o pobo do *goberno* vencido que librou unha guerra en realidade tivo pouca ou nula participación na decisión de librar esa guerra, e polo tanto as reparacións de guerra son impostas a xente inocente.
* Que despois de varios anos de guerra, o pobo do lado perdedor é probable que xa estea empobrecido, e a imposición das reparacións de guerra pode levar a afundir aínda máis na pobreza ao pobo, acendendo un resentimento a longo prazo en contra do lado vitorioso e facendo pouco probable a realización de devanditos pagamentos.

John Maynard Keynes afirmou que a influencia en xeral das reparacións de guerra poderían ser desastrosas.

Moitos críticos sosteñen a teoría de que as reparacións de guerra foron unha das causas (se ben indirecta, moi decisiva) dos moitos motivos que levaron á segunda guerra mundial. Despois do fin da primeira guerra mundial, o Tratado de Versalles de 1919 impuxo reparacións de guerra moi fortes sobre Alemaña. Moitos afirman que estes pagamentos de reparacións exacerbaron os problemas económicos alemáns, e a hiperinflación resultante arruinou as oportunidades de recuperación da República de Weimar e permitiu a chegada ao poder do Partido Nazi e de Adolf Hitler. Outros apuntan ao feito de que as reparacións ao final da segunda guerra mundial foron calculadas sobre a base dos danos causados polos alemáns durante a primeira guerra mundial. Despois da Guerra Franco-Prusiana, o monto total das reparacións foi calculado con base nun valor fixo. Ademais o monto ao final da primeira guerra mundial foi obxecto de recálculos frecuentes, o cal alentou a Alemaña a obstruír tales pagamentos. Eventualmente, todos eses pagamentos foron cancelados ao chegar Hitler á Chancelería Alemá.

Esta experiencia levou á solución ao final da segunda guerra mundial, onde os países gañadores tomaron maquinaria e bens que poidesen ser trasladados desde as nacións vencidas, en vez de esixir diñeiro.

## Véxase tamén 
### Bibliografía 
* Wheeler-Bennett, John, *The Wreck of Reparations, being the political background of the Lausanne Agreement, 1932"*, Nova York, H. Fertig, 1972.
* Ilaria Bottigliero, *Redress for Victims of Crimes under International Law*, Martinus Nijhoff Publishers, The Hague (2004).

### Outros artigos 
* Tratado de Fráncfort de 1871
* Tratado de Versalles de 1919
* Conferencia de Ialta
* Conferencia de Potsdam
* Tratado de San Francisco
* Tratado de Guadalupe Hidalgo

### Ligazóns externas 
* Reparacións para as graves violacións dos dereitos humanos durante o réxime da Kampuchea Democrática (o Khmer Rouge) en Camboxa, .
O testamento de Orfeo

***O testamento de Orfeo*** (en francés: ''Le testament d'Orphée'') é un filme francés dirixido e protagonizado por Jean Cocteau estrado en 1960. Está protagonizada por Charles Aznavour, Lucia Bosè, María Casares, Nicole Courcel, Luis Miguel Dominguín, Daniel Gélin, Jean-Pierre Léaud, Serge Lifar, Jean Marais, François Périer e Françoise Sagan. A película foi proxectada na edición 2016 do Cineuropa.

Estreouse en galego a través da TVG o 16 de agosto de 1990.

## Notas 
## Véxase tamén 
### Ligazóns externas 
* 
* Datos do filme en filmaffinity.com
Socialismo democrático

[miniatura|[Salvador Allende, presidente da República de Chile entre 1970 e 1973. Foi o primeiro socialista electo democraticamente.]]
O **socialismo democrático**, ou **democracia socialista**, é unha variante do marxismo que rexeita os métodos autoritarios de transición do capitalismo ao socialismo en favor dos movementos de base co obxectivo da creación inmediata de descentralización e democracia económica. O termo é de uso frecuente polos socialistas para clarificar que a súa posición é tanto o socialismo como a democracia. Os socialistas democráticos están a favor xa sexa de transición electoral ao socialismo ou a revolución espontánea das masas desde abaixo para distinguirse dos socialistas autoritarios que requiren un estado de partido único, a posición do marxismo-leninismo.

## Gobernos socialistas democráticos 
Entre os países que tiveron ou teñen gobernos socialistas democráticos destacan na táboa seguinte:

## Notas 
## Véxase tamén 
### Outros artigos 
*Socialdemocracia
*Socialismo liberal
*Progresismo
*Ecoloxismo
*Nova Esquerda
*Marxismo
*Revisionismo
*Rosa de Peters
*Tercera Vía
*Centroesquerda
*Marea rosa